Solidariteit Beweging: Groot planne vir 'n veiliger toekoms | Maroela Media
Solidariteit Beweging: Groot planne vir 'n veiliger toekoms
Flip Buys, voorsitter van die Solidariteit Beweging, sê selfbestuur sal nog momentum kry soos wat Afrikaners sien hoe hierdie projekte sukses begin behaal. Foto: Reint Dykema.
Die Solidariteit Beweging het Donderdag tydens sy toekomsberaad 'n omvattende "blyplan" vir 2030 aan meer as 'n duisend beraadgangers bekendgemaak. Dié plan sal verseker dat Afrikaners vry, veilig en voorspoedig in Suid-Afrika kan voortbestaan.
Die plan sluit in:
'n Wettige belastingprotesveldtog, asook die verskerping van die stryd teen die misbruik van pensioengeld en die Nasionale Gesondheidsversekering.
Samewerking tussen die Skoleondersteuningsentrum en vennote moet sorg dat daar in 2030 wêreldgehalte bekostigbare Afrikaanse onderwys is. Dit behels onder meer die bou en ontwikkeling van 30 onafhanklike Afrikaanse skole.
Die bou van Sol-Tech se nuwe kampus en koshuise teen 'n bedrag van R300 miljoen om só dié beroepskollege se opleidingsaanbod te verdubbel.
Akademia gaan sy studiesentrums landswyd uitbrei en tussen 30 en 40 nuwe grade akkrediteer. 'n Nuwe kampus, wat 6 000 studente gaan huisves, gaan teen 'n koste van meer as R1,5 miljard gebou word. Die eerste studente wat lesings op kampus sal kan bywoon, sal reeds in 2021 op 'n tussenkampus kan begin klas draf.
Die daarstel van 'n studiefonds ter waarde van R1 miljard om behoeftige Afrikaanse studente finansieel by te staan.
Die uitbrei van buurtwagte na 200 eenhede met 20 000 buurtwaglede, asook die ontwikkeling van 'n omvattende beveiligingsantwoord teen 2030.
Die beraad het Donderdag by die Choose Life-kerk in Moreletapark, Pretoria, plaasgevind. Flip Buys, voorsitter van die Solidariteit Beweging, het tydens sy slottoespraak gesê selfbestuur sal nog momentum kry soos wat Afrikaners sien hoe hierdie projekte sukses begin behaal.
"'n Belangrike les wat hier geleer gaan word, is dat vordering tot eenheid lei en dat eenheid nie vordering meebring nie.
"Die Beweging se suksesresep is dat daar nie tyd is om te wag tot almal soos 'n hegte eenheid saamstem nie, maar dat vordering vinnig tot 'n samebindende eenheid lei," het Buys bygevoeg.
Volgens hom sal al hierdie ontwikkelinge omstandighede skep waar Afrikaners ook blywend, vry, veilig en voorspoedig in Suider-Afrika kan voortbestaan tot die voordeel van hierdie landstreek en al sy mense.
Dr. Dirk Hermann, bestuurshoof van Solidariteit, sê hierdie planne word juis vir die volgende geslag van die Afrikaanse gemeenskap beraam. Hy het tydens sy toespraak sy twee oudste dogters na die verhoog geroep.
"Ek oorhandig my aflosstok aan my dogters – nie omdat ek klaarmaak nie, maar omdat hulle solank wil begin.
"Ek het gedoen wat ek moet doen op 'n spesifieke tyd en plek, en ek het aan God se toekomsbelofte, daar waar Hy my roep, vasgehou."
Lees die volledige verslag van die Toekomsberaad hier.
Lees al die vorige berigte oor die Toekomsberaad op Maroela Media.
Buurtwag onderwys opleiding Toekomsberaad 2019
Skade by inkomstediens 'veel erger' as wat Nugent-verslag aandui
SA man vas in Alaska ná hy glo moor en dit verfilm
Ek haal my hoed af vir Solidariteit se bestuur . My vrees deesdae is net of daar nog enigsins van ons oor gaan wees teen 2030 teen die spoed waarmee ons uitgemoor word.
Wel gedaan, julle veroorsaak maagsere vir die huidige bedeling, en wys dat wat hulle ook al probeer ons nie sommer net gaan le nie. Ons bou en breek nie af nie
Solidariteit se leiers se toekomsvisie en geloof gee my hoop dat daar 'n toekoms vir my kleinkinders in ons mooi land is. Sterkte en sukses.
Ek steun Solidariteit en AfriForum 100% maar het nogal gehoop ons planne sou die herstigting van Boere Kommandos (stedelik en veral landelik) ingesluit het…
MM, julle plaas al weer nie my kommentaar nie. Is dit te "regs" of "polities on-korrek" om te sê dat ons onself gaan moet bewapen? Bewys die geskiedenis enigsens iets anders?